Veiling van Zimbabwiese eiendom in Kaapstad gaan voortWillie Spies. Foto: PretoriaFM AfriForum het die afgelope ses jaar ’n groep Zimbabwiese boere suksesvol bygestaan om ’n 2008-bevinding van die SAOG-tribunaal wat Mugabe se grondgrype onwettig verklaar, in Suid-Afrika af te dwing. Ná ’n vyf jaar lange regstryd gaan ’n eiendom van die Zimbabwiese regering in Salisburyweg 28, Kenilworth, Kaapstad, opgeveil word omdat die Zimbabwe-regering nagelaat het om kostebevele van die hooggeregshof, die appèlhof en die grondwetlike hof te eerbiedig. AfriForum het ses jaar gelede begin om Zimbabwiese boere en menseregte-aktiviste in die land by te staan met ’n regstryd nadat Mugabe geweier het om gehoor te gee aan ’n bevel van die SAOG-tribunaal dat sy grondgrype onwettig en rassisties is. Die bevel is in die hooggeregshof in Pretoria geregistreer en AfriForum se prokureurs het vir die eerste keer in Maart 2010 beslag gelê op die eiendom in Kaapstad. Ná onsuksesvolle pogings van die Zimbabwe-regering in die hooggeregshof, die appèlhof en die grondwetlike hof om die registrasie van die uitspraak in Suid-Afrika om te keer, gaan die balju van Kaapstad Maandag voort om die eiendom om 10:00 op die perseel op te veil. Die aard van die litigasie tans het ten doel om ’n burgerlike sanksieveldtog teen menseregtevergrype in Zimbabwe op verskeie terreine aan die gang te hou. Indien die veiling Maandag voortgaan, sal dit die eerste keer in die geskiedenis wees dat ’n uitspraak van ’n menseregtehof in Afrika lei tot die verkoop van ’n eiendom van ’n land wat hom skuldig gemaak het aan menseregtevergrype, op ’n openbare veiling deur die balju. AfriForum staan die boere ook by in ŉ afsonderlike regsgeding teen pres. Jacob Zuma en sy ministers van justisie en van internasionale verhoudinge, weens die Suid-Afrikaanse regering se medepligtigheid aan die onwettige proses wat gelei het tot die opskorting van die SAOG-tribunaal se mag om oor menseregtevergrype teen burgers van lidstate te beslis. Die saak sal teen vroeg volgende jaar in die Noord-Gautengse hooggeregshof in Pretoria aangehoor word.